Ní Tsumi 1 | Baiblo ɔ Ngɛ Intanɛti ɔ Nɔ | New World Translation\nNí Tsumi 1:1-26\nA ngma kɛ ya ha Teofilo (1-5)\nOdasefohi kɛ yaa su zugba a nyagbe he ɔmɛ (6-8)\nYesu ho hiɔwe ya (9-11)\nKaseli ɔmɛ bua a he nya ngɛ kake peemi mi (12-14)\nA hla Matias kɛ da Yudas nane mi (15-26)\n1 Oo Teofilo, ngɛ kekle womi ɔ mi ɔ, i ngma níhi tsuo nɛ Yesu je sisi nɛ e pee, kɛ níhi nɛ e tsɔɔ 2 hluu kɛ ya si ligbi ɔ nɛ a ngɔ lɛ kɛ ho hiɔwe ya a. Loko a maa ngɔ lɛ kɛ ho ɔ, e gu mumi klɔuklɔu ɔ nɔ nɛ e kɛ blɔ tsɔɔmihi ha bɔfo ɔmɛ nɛ e hla a. 3 Benɛ e na amanehlu se ɔ, e gu blɔhi fuu a nɔ kɛ je e he kpo kɛ tsɔɔ mɛ kɛ ma nɔ mi ha mɛ kaa e ngɛ wami mi. A na lɛ ngɛ ligbi 40 ɔ tsuo mi, nɛ e tu Mawu Matsɛ Yemi ɔ he munyu. 4 Benɛ e kɛ mɛ ba kpe ɔ, e fã mɛ ke: “Nyɛ ko je Yerusalɛm, mohu ɔ, nyɛɛ ya nɔ nɛ nyɛɛ mlɛ nɔ́ nɛ Tsɛ ɔ wo he si nɛ nyɛ nu kɛ je ye nya a; 5 ejakaa ngɛ anɔkuale mi ɔ, Yohane ngɔ nyu kɛ baptisi nihi, se nyɛɛ lɛɛ ngɛ ligbi bɔɔ komɛ a se ɔ, a kɛ mumi klɔuklɔu maa baptisi nyɛ.” 6 Enɛ ɔ he ɔ, benɛ a bua a he nya a, a bi lɛ ke: “Nyɔmtsɛ, anɛ o kɛ Matsɛ Yemi ɔ ngɛ Israel bi ɔmɛ hae ekohu ngɛ be nɛ ɔ mi lo?” 7 E de mɛ ke: “Pi nyɛ blɔ nya ji kaa nyɛ maa le be ɔmɛ aloo ligbi ɔmɛ nɛ Tsɛ ɔ to ngɛ lɛ nitsɛ e he wami nya a. 8 Se ke mumi klɔuklɔu ɔ ná ba nyɛ nɔ ɔ, nyɛ ma ná he wami nɛ nyɛ maa pee ye we odasefohi ngɛ Yerusalɛm, kɛ Yudea tsuo, kɛ Samaria, kɛ yaa su zugba a nɔ hehi nɛ a kɛ wawɛɛ ɔ.”* 9 Benɛ e de ní nɛ ɔmɛ se ɔ, a ngɛ lɛ hyɛe, kɛkɛ nɛ a wo e nɔ nɛ bɔku ko ba sa lɛ, nɛ a nɛ lɛ hu. 10 Nɛ benɛ e yaa nɛ a ngɛ hiɔwe hyɛe totooto ɔ, tlukaa a, nyumuhi enyɔ kɛ a he tade hiɔhi ba da si ngɛ a kasa nya 11 nɛ a de mɛ ke: “Galilea nyumuhi, mɛni he je nɛ nyɛ daa si nɛ nyɛ ngɛ hiɔwe hyɛe kikɛ nɛ ɔ? Yesu nɛ ɔ nɛ a ngɔ lɛ kɛ je nyɛ he kɛ ho hiɔwe ya a, blɔ nɔ nɛ e gu kɛ ho hiɔwe ya nɛ nyɛ na lɛ ɔ, jamɛ a blɔ ɔ nɔ nɔuu nɛ e maa gu kɛ ba.” 12 Kɛkɛ nɛ a kpale a se kɛ je yoku ko nɛ a tsɛɔ ke Oliv Yoku ɔ nɔ kɛ ho Yerusalɛm ya. Lejɛ ɔ kɛ Yerusalɛm he kɛ we, maa pee he jɔɔmi ligbi blɔ nyɛɛmi. 13 Benɛ a ya su ɔ, a kuɔ kɛ ya hiɔwe tsu ɔ nɛ a ngɛ mi ɔ mi. Nihi nɛ a ngɛ lejɛ ɔ ji Petro kɛ Yohane kɛ Yakobo kɛ Andrea, Filipo kɛ Toma, Batolomeo kɛ Mateo, Alfeo bi Yakobo, kɛ Simon nɛ ji kãtsɛ ɔ, kɛ Yakobo bi Yudas. 14 Ni nɛ ɔmɛ tsuo, kɛ yi komɛ, kɛ Maria nɛ ji Yesu nyɛ ɔ, kɛ Yesu nyɛminyumu ɔmɛ ngɔ juɛmi kake kɛ hɛɛ sɔlemi mi. 15 Ngɛ jamɛ a ligbi ɔmɛ a mi ɔ, Petro te si kɛ da si ngɛ nyɛmimɛ ɔmɛ a kpɛti (nihi* tsuo nɛ a bua a he nya a, a yibɔ maa pee 120), nɛ e de ke: 16 “Nyumuhi, nyɛmimɛ, mumi klɔuklɔu ɔ gu David nɔ kɛ gba kɛ fɔ si ngɛ Yudas, nɔ nɛ e tsɔɔ nihi blɔ nɛ a ya nu Yesu ɔ he, nɛ e he hia nɛ jamɛ a ngmami ɔ nɛ ba mi. 17 Ejakaa jinɛ e piɛɛ wa he, nɛ e ná he blɔ ngɛ sɔmɔmi nɛ ɔ mi. 18 (Se kikɛmɛ a nyumu nɛ ɔ ngɔ nɔ́ nɛ e dɛ he hiɔwo ɔ kɛ he ngmɔ ko, nɛ benɛ e yaa nɔ si ɔ, e yi ya ma si kekle, nɛ e nɔmlɔ tso ɔ pɛ́* nɛ e mi mi níhi tsuo pã ngɔ pue si. 19 Nihi tsuo nɛ a ngɛ Yerusalɛm ɔ nu nɔ́ nɛ ɔ he, enɛ ɔ he ɔ, a tsɛɔ jamɛ a ngmɔ ɔ ngɛ a gbi ɔ mi ke Akeldama, nɛ e sisi ji, “Muɔ Ngmɔ.”) 20 Ejakaa a ngma ngɛ La Womi ɔ mi ke, ‘Ha nɛ e sihi he ɔ nɛ e pee we doku, nɛ nɔ ko nɔ ko nɛ e ko hi mi,’ nɛ a ngma hu ke, ‘E nɔ hyɛmi ní tsumi ɔ, ha nɛ nɔ kpa nɛ e ngɔ.’ 21 Enɛ ɔ he ɔ, e he ba hia nɛ waa hla nyumuhi nɛ a kɛ wɔ nyɛɛ be mi nɛ Nyɔmtsɛ Yesu ngɛ e ní tsumi ɔmɛ tsuo tsue* ngɛ wa kpɛti ɔ, 22 kɛ je be nɛ Yohane baptisi lɛ ɔ hluu kɛ ya si be nɛ a ngɔ lɛ kɛ je wa he kɛ ho hiɔwe ya a, a kpɛti nɔ kake kɛ piɛɛ wa he. E sa nɛ nɔ ɔ nɛ e pee nɔ ko nɛ e ye Yesu si tlemi ɔ he odase kaa bɔ nɛ wɔ hu wa ye he odase ɔ.” 23 Enɛ ɔ he ɔ, a je nihi enyɔ, mɛ ji Yosɛf nɛ a tsɛɛ lɛ ke Basaba, nɛ e biɛ kpa hu ji Yusto ɔ, kɛ Matias. 24 Enɛ ɔ se ɔ, a sɔle nɛ a de ke : “Oo, Yehowa,* mo nɛ o le nihi tsuo a tsui mi, moo tsɔɔ nyumu enyɔ nɛ ɔmɛ a kpɛti nɔ nɛ o hla 25 konɛ e ngɔ sɔmɔmi kɛ bɔfo ní tsumi nɛ ɔ nɛ Yudas gba kɛ je he nɛ e ya ngɔ lɛ nitsɛ e blɔ ɔ.” 26 Enɛ ɔ he ɔ, a fɔ a nɔ sɔ, nɛ sɔ ɔ ya nɔ Matias nɔ, nɛ a bu* lɛ ngɔ piɛɛ bɔfo 11 ɔmɛ a he.\n^ Aloo “zugba a nyagbe he ɔmɛ.”\n^ Aloo “nimli asafo.”\n^ Aloo “e mi gba ngɛ kpɛti.”\n^ Hela, “yae nɛ e ngɛ bae.”\n^ Nɛ tsɔɔ kaa a buɔ lɛ kaa bɔ nɛ a buɔ bɔfo 11 kpa amɛ ɔ.\nNí Tsumi 1